khistorydata/jeongjo-sjw-relations huggingface dataset:
정조 11년
備忘記忠淸監司尹尙東下直長弓一張長箭一部賜給
정조 11년
以司諫宋銓牌不進罷職傳旨傳于李時秀曰只推
정조 11년
李時秀啓曰司諫宋銓旣有只推之命一體牌招何如傳曰允
정조 11년
傳于徐鼎修曰同副承旨入侍
정조 11년
以漢城府民家頹壓別單傳于呂善亨曰令該廳依他例擧行
정조 11년
承旨前望單子入之呂善亨落點
정조 11년
傳于徐鼎修曰新除授承旨牌招察任
정조 11년
李亨元以魂宮忠義以享官意啓曰正堂南退兩邊地衣及蘆簟有腐傷而籚簾注乙亦有傷處泰寧門內東西月廊北簷間間滲漏所見未安卽令該曹斯速修改何如傳曰爲先令史官進去看審列錄書啓
정조 11년
李相璜書啓臣承命馳詣文禧廟與入直享官安昌君臣燝忠義臣具世德看審正堂月廊雨漏諸處則正堂南退左右退地衣蘆簟沾濕壞渝所見切悶左右面後面蘆簾索亦幾朽爛或有絶而復結者泰寧門東西月廊則仰壁剝落者爲三處而長廣俱不過三四寸許亦有間間滲濕之痕而皆不至大段漏傷之意敢啓傳曰蘆簟及繩索地衣修改事分付該曹告由等節使之考例擧行雨漏處如不大段姑置之墓所則禁將旣以字內軍門植木看審事明當出去頉處仍爲看審入來後復命以書啓書入事分付
정조 11년
備忘記飭敎丁寧又有大臣筵奏而錦伯之今日辭朝已太泄泄以初七交龜爲奏亦未免稽忽忠淸監司尹尙東推考使之隨處恪勤按程到營事令廟堂申飭
정조 11년
備忘記纔以三南農形水退後詳細狀聞事先已下敎而參以前後狀辭嶺南之甚於湖西湖西關東之甚於湖南大略庶可領會而猶以下語之各異不得區別措劃矣今見錦伯狀本靑陽之十戶漂失洪州之六名渰死足知雨水過多爲害不少然京中雨澤比三南頗不及而京兆所抄頹戶若是夥然則以本道幅員之大被災豈如彼零星特以前月封發姑不別般警飭待水退漂戶渰人另施恤典俾恩澤中外無間形止數爻列錄狀聞如是而若有不勤安用分憂之臣爲哉此意分付錦伯處新伯頗有疏闊之病先從此事依朝令擧行自到界日惕念察飭嶺伯則亦當從近交龜一體關飭使之恪勤奉行湖南關東亦爲申飭俾各有實效事令廟堂知悉
정조 11년
以咸鏡監司狀啓道內在囚罪人等開錄事傳于徐鼎修曰安邊府良女者斤阿只女大阿只放子聖哲咸興府聖浩爲奴斗一妻阿只連命福妻於仁禮負卜僧寶鑑安忠顯令道臣嚴刑放送金麟三已酌處勿論三水府安置罪人良孫散配罪人禹遂令道臣更定配所於道內甲山府光秀妻莫禮卽其地爲婢李星範令道臣各別嚴刑道內爲奴嚴飭防守已處分外諸囚問于其時禁堂及南兵使就議大臣具意見分秩罪名草記事分付該曹係是鞫案及重獄只令該曹判堂詳閱稟處
정조 11년
以金啓淳朴師郯囚單子傳于徐鼎修曰保放
정조 11년
李亨元以弘文館言啓曰新除授校理魚用謙卽爲牌招察任何如傳曰允
정조 11년
李亨元以禮曹言啓曰祈晴祭設行後靈應如響積雨快霽報謝之擧不容少緩依定式報謝祭不卜日今六月初五日設行之意知委何如傳曰祈晴卽晴報謝之擧當依草記不容少緩而差待一兩日設行亦好以初七日爲之獻官以下諸執事虔誠將事之勞自有應行賞典令政院取考前例捧傳旨祭文令內閣知製敎撰進獻官以承旨塡差可也
정조 11년
徐鼎修以吏曹言啓曰奉常寺正鄭萬始呈狀內矣身素患癖積遇暑添劇食飮全却轉側須人時月之內實無供職之勢斯速入啓變通云今姑改差何如傳曰允
정조 11년
徐鼎修以奉常寺官員以都提調提調意啓曰東籍親耕田所種大麥打作則所出爲九石五斗小麥打作則所出爲二石五斗之意敢啓傳曰知道
정조 11년
徐鼎修以賑恤廳言啓曰各部字內民家頹壓摘奸宣傳官別單六度內東部摘奸宣傳官別單判付內似未及抄報令該廳依他例題給恤典仍令京兆知悉北部摘奸宣傳官別單判付內取考京兆別單如不抄報恤典卽爲擧行事分付南部摘奸宣傳官別單判付內此是殘獨戶依例卽施恤典仍令京兆知悉事分付事命下矣取考前後宣傳官別單及漢城府別單與今番別單互相考準後西部字內民家頹壓合三十七戶南部字內民家頹壓合六十三戶東部字內民家頹壓合六十戶北部字內民家頹壓合五十戶都合二百十戶內五十七戶入於前別單已蒙恤典其餘一百四十三戶每戶恤典各錢二兩式上下其中殘獨戶三十四戶依日前江村別恤典例各加空石十立式別爲分給之意敢啓傳曰知道
정조 11년
徐鼎修以漢城府言啓曰今此各部所報頹壓之戶多有已蒙恤典於昨日宣傳官別單者此則雖不宜追後書啓而旣自該部一統報來則亦不必拔去於本府文書故不得不一體書入至於西部江左右諸里以其阻水不得摘奸今始報來自臣府收聚謄書往復可否之際又不免遲緩以致後時臣不勝惶恐之意敢啓傳曰知道
정조 11년
徐鼎修以義禁府言啓曰忠淸前監司金光默狀啓據刑曹粘目內新昌前縣監李厚老移本府處之事允下矣李厚老今方待命卽爲拿囚之意敢啓傳曰日熱如此一體保放開坐時還囚捧供
정조 11년
丁未六月初三日卯時上御熙政堂同副承旨入侍時同副承旨洪文泳假注書李冕膺記事官李相璜記事官金祖淳以次進伏訖上曰忠淸監司入侍出榻敎忠淸監司尹尙東追入進伏上命尙東進前仍敎曰藩任固自不輕而湖西又是士夫鄕卿須悉心做去無負委畀之意也尙東曰臣姿旣鹵劣本不合於旬宣之職而今承重寄只有惶隕而已上曰何日發去乎對曰今日發去矣上曰交龜當在何日耶對曰當於初七日交龜矣上曰水退後農形如何云耶對曰姑未目擊不能詳知而聞多被災處云矣上曰方伯之任不可但以恬靜爲也亦宜勉剸理可也承旨宣諭又宣別諭訖上命尙東先退上曰近觀三南農形狀本其說不一且有詳略之殊以此無以領略水退後形止勿拘前例別般採問列邑參以意見分析論理狀聞事令廟堂行會出傳敎命退諸臣以次退出
정조 11년
丁未六月初三日午時上御重熙堂左副承旨入侍時左副承旨徐鼎修假注書趙台榮記事官李相璜金祖淳檢校直閣徐龍輔檢校待敎李崑秀以次進伏訖上曰徐判府事箚批直閣見之乎龍輔曰姑未見之矣上曰箚批持來賤臣承命出持入命書傳敎曰左承旨聞有實𧏮許遞前望單子入之待下批牌招察任又命書榻敎曰進御淸暑六和湯本方中減黃連五分十貼製入又命書榻敎曰惠慶宮進服加減歸脾湯十貼製入命退諸臣以次退出
정조 11년
丁未六月初三日申時上御重熙堂右承旨入侍時右承旨徐鼎修假注書趙台榮記注官承膺祚記事官金祖淳以次進伏訖上曰各司貶坐今日爲之處知來賤臣承命出回奏曰今日皆不開坐云矣上曰上番奉審後還來與否知來賤臣承命出回奏曰俄始入來云矣上曰書啓卽爲書入事分付命退承史以次退出
정조 11년
丁未六月初三日申時上御重熙堂坐直承旨入侍時左承旨李亨元假注書趙台榮記事李相璜金祖淳以次進伏訖上曰各司褒貶幾許來到耶亨元曰刑曹濬川司褒貶先爲入來矣命讀祈晴祭報府謝祭草記仍命書批旨訖命退承史以次退出
정조 11년
行都承旨尹承烈坐左承旨李時秀坐右承旨洪文泳坐左副承旨洪檍坐右副承旨呂善亨坐直同副承旨洪仁浩坐直注書二員未差假注書趙台榮仕直一員未差事變假注書申溆仕
정조 11년
李時秀啓曰各司回啓無得過三日旣有定式而罪人閔心懗査啓回啓過限已久今始修啓事甚稽緩不可無警當該禁府堂上竝推考何如傳曰允
정조 11년
洪文泳啓曰大司憲黃昇源呈辭執義未差掌令安鼎大閔彝顯持平李敬五宋煥箕俱在外監察茶時之意敢啓傳曰知道
정조 11년
傳于李時秀曰右承旨入侍
정조 11년
洪文泳啓曰注書金孝建不爲仕進卽爲牌招何如傳曰允
정조 11년
李時秀啓曰假注書李冕膺身病猝重勢難察任今姑改差何如傳曰允
정조 11년
以注書金孝建牌不進罷職傳旨傳于李時秀曰處義雖似然矣豈敢如是章皇注書金孝建罷職此傳旨勿施
정조 11년
李時秀啓曰事變假注書尹光顔身病猝重勢難察任今姑改差何如傳曰允
정조 11년
事變假注書望尹光顔改差代申溆落點
정조 11년
以慶尙假都事狀啓禮安縣人物壓死事傳于洪文泳曰聞甚矜慘另施恤典其中如有生前身役米布竝蕩滌事回諭
정조 11년
承旨前望單子入之尹承烈洪檍洪仁浩落點
정조 11년
傳于呂善亨曰坐直承旨入侍
정조 11년
以刑曹啓目罪人孝男等更推事傳于洪文泳曰依筵敎決處此啓目置之
정조 11년
洪仁浩以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 11년
呂善亨以鑄錢所言啓曰本所郞廳具膺外任代戶曹正郞鄭昌老差下使之察任何如傳曰允
정조 11년
洪仁浩以兵曹言啓曰今日禁軍祿試射設行事昨已啓下而雨勢如此待晴擧行之意敢啓傳曰知道
정조 11년
洪文泳以賑恤廳言啓曰因漢城府民家頹壓別單判付內令該廳依他例擧行事命下矣中部字內民家頹壓一戶北部字內民家頹壓三十二戶西部字內民家頹壓一百六十七戶南部字內民家頹壓六十二戶東部字內民家頹壓二十四戶合二百八十六戶內入於宣傳官別單已蒙恤典一百二十三戶計除實一百六十三戶內東部景慕宮一契居典僕金興白中浪浦契居良人金老味草家各九間內頹壓不過各一間故未免冒濫抹去後其餘一百六十一戶恤典各錢二兩式上下其中殘獨戶二十一戶依日前江村別恤典例各加空石十立式別爲分給東部中浪浦渰死人洪川居幼學崔聖達恤典令該道考例擧行屍親處屍體推去事發關知委之意敢啓傳曰知道
정조 11년
洪仁浩以訓鍊都監從事官以都提調意啓曰今春夏等褒貶磨勘次臣與提調戶曹判書臣李在簡來會北營而大將臣李柱國以爲飭敎之下雖不得擔舁來到病勢危重實無參坐之望云屢度往復終不擧行揆以事體殊甚未安訓鍊大將李柱國從重推考使之卽爲進參何如傳曰允日前筵中雖聞病重實狀旣云擔舁到營何難暫時磨勘各別申飭斯速參坐貶坐行否無甚關係而特敎設行專爲都相之勉出則今因大將之不參若有旣會且歸之擧國體何在寧有如是此意都提擧知悉擧行形止更卽草記可也
정조 11년
洪仁浩以訓鍊都監從事官以都提調意啓曰大將臣李柱國批旨之下萬萬惶悚强疾入參故褒貶磨勘今方擧行之意敢啓傳曰知道
정조 11년
洪仁浩以刑曹言啓曰逆復奴孝男孝才等捧供啓目依筵敎決處事命下矣孝男孝才等渠以凶逆奴屬知機逃避者雖無隱情亦涉殊常連加嚴訊而終始抵賴其爲情狀尤極兇獰奴孝男慶尙道昆陽郡奴孝才咸鏡道甲山府竝爲奴金成才則敎誘逆奴使之隱避者跡涉符同情極巧惡不可尋常處之全羅道珍島郡定配所竝卽押送之意敢啓傳曰知道竝除尋常箇箇嚴刑準一次發配金成才配所以中途磨鍊因此思之以日熱之故禁府諸囚皆保放本曹重囚除殺獄外錄啓者分等決處次書入輕囚放送可也
정조 11년
洪文泳以義禁府言啓曰時囚罪人金啓淳朴師郯保放李厚奴日熱如此一體保放開坐時還囚捧供事命下矣金啓淳朴師郯李厚老等竝保放之意敢啓傳曰知道
정조 11년
洪仁浩以刑曹言啓曰因咸鏡監司鄭民始狀本判付內已處分外諸囚問于其時禁堂及南兵使就議大臣具意見分秩罪名草記事分付該曹係是鞫案及重獄只令該曹判堂詳閱稟處事命下矣其時禁堂或在外或外任依判下問于在京禁堂及南兵使處則伊時禁堂尹蓍東以爲北道罪囚九名皆非金吾逮拿之漢故其罪犯輕重有不敢知大抵或干犯龍範輩祈禱不道之事或作妾逆婢爲文穆差人固當更加窮覈期於得情恐不可輕議酌處賤臣愚見則如此云前南兵使李漢豐以爲罪人金光珠金礪商兩漢俱是居在三水而光珠曾經本邑座首中軍礪商曾經僉使者而此兩人捉囚本營如有端緖卽爲啓聞事伏承下敎故丙午二月初十日竝卽捉囚後卽爲啓聞而搜探文書多般詗察則別無可疑之跡不得更爲啓聞罪人金德基本以京中人年前來接三水逆賊述海婢子之定配本府者作妻居生而又作罪人文穆之緊切差人京中使喚無不全當情跡十分可疑故丙午正月初十日捉囚三水府後卽爲啓聞而此外無他可達之事云臣就議于諸大臣則領議政金致仁以爲去年北關獄事全未詳裏面諸罪人干犯輕重不敢臆對而第以其各名下梗槪開錄見之關係似皆深重難於輕議而亦不可一向滯囚今此處分罪囚外或嚴訊或遠竄或正法間更令道臣參量情犯論理狀聞後稟處恐合事宜云左議政李在協以爲北關獄事極其凶慘而鞫案裏面旣未詳知有不敢臆對見今道伯以其時獄官適又按査本道具悉端緖更令道臣論理分等啓聞後處之恐合審愼之道云右議政兪彦鎬以爲北關諸囚關係甚重固難輕議而況臣全未知其鞫案裏面尤不敢以臆見仰對更令道臣參量情犯輕重論理啓聞以爲稟處之地恐合事宜云矣昨年鞫獄時臣適待罪外任獄情顚末全無聞知而今此北伯狀本中在囚諸罪人皆是株連於伊時逆獄者俱非鞫庭逮訊皆自營獄推査則情犯輕重尤所未詳而觀於道啓中列錄罪名則或有以自書凶言已爲承款者或參涉秘錄等事或傳播不道之說或以逆述之婢夫又爲凶穆之使喚其中已承款者固當正法未究竟者宜加窮覈俱非臣曹所敢輕議更令道臣酌量情犯論理稟處而至於北靑府罪人金光珠金礪商等伊時捉囚之帥臣旣以爲多般詗察別無可疑云則容或有參量酌決之道而關係鞫獄臣曹不敢擅便上裁何如傳曰依諸大臣議卽令道伯論理狀聞金光珠金礪商亦令道伯捉致嚴刑可配者配可放者放竝卽決處事分付可也
정조 11년
丁未六月初四日巳時上御重熙堂右承旨入侍時右承旨徐鼎修假注書趙台榮記事官李崑秀金祖淳以次進伏訖上曰禮判出去與否知來賤臣承命出回奏曰俄已出去云矣上曰今日各司貶坐爲之與否知來賤臣承命出回奏曰只禁府訓鍊都監爲之云矣上曰司僕司饔院亦爲開坐與否知入仍命退承史以次退出
정조 11년
丁未六月初四日酉時上御重熙堂坐直承旨入侍時同副承旨洪仁浩假注書趙台榮記事官李相璜金祖淳以次進伏訖上曰明日次對爲之耶仁浩曰姑無時急稟定事故不得來會云矣命書傳敎曰未下直守令邊將皆令明日辭朝命書傳敎曰左承旨右承旨聞有實恙與不爲仕進承旨許遞前望單子入之待下批牌招察任命退承史以次退出
정조 11년
行都承旨尹承烈坐左承旨李時秀坐直右承旨洪文泳坐左副承旨洪檍坐直右副承旨呂善亨坐同副承旨洪仁浩坐注書二員未差假注書李羲觀仕直趙台榮仕事變假注書尹光顔仕
정조 11년
洪檍啓曰守令邊將皆令明日辭朝事命下而長鬐縣監李秉晟下直單子晩後來呈原單子纔已捧入而揆以事體誠極未安推考警責何如傳曰允
정조 11년
黃仁浩啓曰大司憲黃昇源呈辭執義未差掌令安鼎大閔彝顯持平李敬五宋煥箕俱在外監察茶時之意敢啓傳曰知道
정조 11년
尹承烈啓曰報謝祭獻官以承旨塡差事命下矣何承旨何門進去乎敢稟傳曰左承旨興仁之門進去右承旨崇禮門進去左副承旨敦義門進去同副承旨肅靖門進去
정조 11년
李時秀啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 11년
傳于尹承烈曰左承旨與下直守令入侍
정조 11년
備忘記義州府尹沈煥之波知僉使金漢升下直各長弓一張長箭一部片箭一部筒兒一箇賜給
정조 11년
注書金孝建罷職代以李羲觀爲假注書
정조 11년
以京畿監司狀啓六月令兒雉代封令該院稟處事傳于尹承烈曰早欲下敎而未果今此狀請極爲允當依狀請特許代捧此意回諭
정조 11년
傳于尹承烈曰近因雨水之過多日供魚鮮旣命代捧眞瓜亦令待晴封進則封進之時宜卽微稟待發落擧行而該院之經自捧進極爲駭然事體微細亦關後弊此等處不可放過該院當該提調罷職郞官拿處捧入中官等竝令內府刊名
정조 11년
以京畿監司狀啓姜弼周李光昇擊錚査事待巡到時擧行事傳于洪仁浩曰此與秋巡臨時有異且上營則有弊仍令隣近官定査官各別詳査從速狀聞近來回啓之遲滯未有如本道卿若念恪勤之義豈如是玩愒後勿如是事回諭
정조 11년
以刑曹時囚罪人別單傳于洪檍曰李世同以上仍金致成決處石明喆宮房此等事每欲痛懲名以官府當初移屬必有曲折前此判付略示此意則甘聽下吏之言移怒上言之人至今滯囚極爲駭然當該堂上推考右人放送本事令該道詳査果是民田則當初進告人及該吏等捉致營下依初下敎嚴治後狀聞事分付
정조 11년
以柳鎭恒囚單子傳于洪檍曰今日開坐與保放諸囚皆捧草供以啓日熱如此待判下皆草記議處照律事分付
정조 11년
以孝昌墓雨漏處奉審書啓傳于李時秀曰雨漏處令戶郞尹光心與錦城尉待快晴進去修改令該曹擇日草記墻垣修築區別物力卿擔當看役而石築及補土修補之役勿用丁夫依植木時例自本營從便擧行始役則待過潦節擇日事一體分付禮曹
정조 11년
洪檍啓曰啓下公事何等重大而內侍府受祿單子中間閪失故自本院査問則別監以爲去月二十五日酉時竝與中日單子時刻單子出給院吏而姓名面目俱未記得云院吏則以爲中日時刻兩單子啓下的實故書入於啓下公事正書朝報受祿單子初不下院故啓下公事亦無書入之事而互相推諉終無以査得事體所在誠極痛駭當該別監及伊時在院該吏竝令攸司嚴加究覈從重科治何如傳曰此胡大事渠輩焉敢推諉院吏不但卿等所管掖隷亦隷本院如有紀綱則査出豈待攸司之究覈夜深前指一査出以啓可也
정조 11년
洪檍啓曰依下敎別監院吏處更加反覆究問而如前推諉終不直告別監所告不記面目之說旣甚矇矓書吏所告只見兩單之說亦極糢糊傳敎嚴問之下一向欺隱之狀萬萬痛駭此莫非臣等素乏剛明不能鉤得情狀之致不職之罪在所難免萬萬惶恐之意敢啓傳曰知道更査卽爲指一論啓
정조 11년
傳于尹承烈曰發遣吏郞諸執事淸齋與否摘奸以來
정조 11년
禮曹啓目今六月十八日惠慶宮誕辰陳賀時應行節目參考前例磨鍊何如啓旣承慈敎陳賀權停只進表裏事分付爲良如敎
정조 11년
洪檍以禮曹言啓曰文禧廟蘆簟及繩索地衣修改事分付該曹告由等節使之考例擧行事命下矣取考庚戌謄錄則其時魂宮床巾床卓及地衣蘆簟等物修改時有望祭兼告由擧行之事告由修改已例可據而望祭尙遠有難遲待從近推擇似合事宜故令日官推擇則今六月初五日十四日至俱有拘忌十五日辰時爲吉云修改以此日時擧行告由同日望祭兼行所用雜物令各該司磨鍊進排亦令繕上監別定監役官趁卽擧行事分付何如傳曰不必別定監役官蘆簟鋪陳等物造置望祭兼告後戶郞一員進去修改滲濕處異於罅漏待宮垣修補時一體擧行可也
정조 11년
洪檍以戶曹言啓曰今此潦雨墻垣頹圮諸處待快晴卽當卜吉修改而取考前例則丙戌年宗廟齋室修補永寧殿社稷墻垣改築及甲午年景賢堂修改之役俱在六月土王用事之時乙巳年昌慶宮德應房修改大報壇墻垣改築及丙午年爲善堂役事雖在六月之內俱是土王用事之前而其餘各年皆於七月以後擧行矣今番則何以爲之敢稟傳曰守把軍民之許久露處殊甚可悶此猶造給庇處之所而値此庚炎勞用役夫亦不可不念令該曹今晦至來旬推擇各日以入待批下以爲從便始役之地可也
정조 11년
洪檍以兵曹言啓曰外宮墻滲漏處開霽後外面則各其字內營門發遣將校內面則分付四所使之摘奸則舊築墻垣及月廊蓋瓦椽木蓋板間多有脫落破傷處新築墻垣亦多有滲漏添濕處云若不趁卽修改來頭雨濕之時易致頹落之慮在卽修改不容少緩毋論新舊築墻垣與月廊滲漏破傷處令該曹推擇日子一一堅緻修改之意分付何如傳曰允大抵一瓦不易全垣頹圮卿之草記甚是此後雖非潦節當次看審必皆巡察隨卽修補事定式施行分付該曹可也
정조 11년
洪檍以兵曹言啓曰忠翊衛將梁埉素抱伏暑之症近又添劇旬月之內無望供職呈狀乞遞實病旣如是則宿衛輪番之任不可久曠今姑改差何如傳曰允
정조 11년
尹承烈以敦寧府言啓曰卽接北漢管城將牒報則行宮奉安譜冊奉審則今番潦雨房內斑子三四處滲漏而樻子則幸賴油芚蓋覆姑不滲濕至於鋪陳則數三處滲濕云矣府郞廳卽爲發送使之開鎖曝曬仍爲依例移安于西上房以待秋成後修改還安之地何如傳曰允
정조 11년
洪仁浩以備邊司言啓曰月前全羅監司狀啓判付內癘氣一向熾盛雨後頗有蘇滌之望乎隨卽狀聞湖西亦無此患乎一體關問草記事命下矣卽見忠淸前監司金光默所報則以爲淸州等四十三邑自春或有輪行之症而不至熾盛自始雨以後次次寢息其他各邑初無癘氣報來而今觀邑報且探傳聞則春夏之交民間或有涉疑之疾重者似癘而稍歇輕者似感而稍重老弱或有致死者而連得霈澤以後皆幾洗滌止息其前物故者題給空石等物着實掩埋而邑牒阻漲探報未免遲滯爲辭矣今以報辭觀之則似是一時輪行之症而雨後蘇滌仍至寢息誠爲多幸矣敢啓傳曰知道
정조 11년
洪檍以漢城府言啓曰卽接東部都事吳彦謨所報則今番雨水永祐園御路淸涼里近處盡爲穿破部官親往摘奸形止枚報云故自臣府發遣府郞廳詳細看審則淸涼里川水橫破大路大路之全無形址者長爲一百九十把廣四把許高或一丈半或二丈許安樂峴下路破落處長爲一百十六把廣五把許高二尺其餘間間破落處亦多有之此是受香及行幸大路事體重大其爲修治不容少緩今將申飭田夫及燻造契人待快晴卽爲始役而役處浩大不可以些少人力趁速訖工依例調發坊民限畢役赴役之意另飭當郡何如傳曰前此補土之役皆不用民丁況此役乎禁將曾管是役明日進去看審形便後入侍雇用丁夫役處把數亦令商量錄來驪牧如在京同爲進去看審後來待可也
정조 11년
洪仁浩以刑曹言啓曰罪人金成才配所以中道磨鍊事命下矣依傳敎金成才忠淸道唐津縣更定配所卽爲押送之意敢啓傳曰知道
정조 11년
洪仁浩以刑曹言啓本曹重囚除殺獄外錄啓者分等決處次書入輕囚放送可也事命下矣依傳敎重囚殺獄外他餘諸囚竝爲書入輕囚備邊司所囚罪人兵曹書吏張得維尙衣院針線婢雲蟾春蟾昌梅等竝卽放送之意敢啓答曰知道
정조 11년
洪檍以義禁府言啓曰因慶尙前監司金尙集査啓本府回啓內會寧府定配罪人閔心爀更爲拿問處之依回啓施行事命下矣閔心爀依例發遣府書吏拿來何如傳曰允
정조 11년
洪檍以義禁府言啓曰保放罪人崔光璧金得老李進膺金潤國吳泰齊朴仁榮金啓淳朴師郯李厚老等竝還囚後捧供之意敢啓傳曰知道
정조 11년
洪檍以義禁府言啓曰因平安監司李命植狀啓本府回啓判付內旣未正法如渠愚氓何累王府律名勛親屬在囚中女人及沒覺男丁竝卽放送其餘不可輕放之類令道臣後錄狀聞以待處分事命下矣固當依此知委本道而第勛之罪犯以本府謄錄考之則與仁邦天湜等同往鎭川山谷間隱伏土窟做出妖言且與京來等諸賊謀犯京師圖脫德相凶情逆節實是前古所無旣以大逆不道自服結案而未及正法輿憤益切豈可以遐土愚氓而不施其當施之律乎況結案後徑斃以一體論者金石之典不啻嚴明孥籍之律豈容少緩而今此女人及沒覺男丁若竝放送則竊恐誅討不嚴而法意蕩然矣臣非不欲仰體至仁之聖意而第念凶逆之罪實是天地之所不容三尺之法至嚴且重非可以一時處分有所毫髮撓改也審矣勛之應坐諸人爲奴婢散配等事竝依前回啓擧行何如傳曰依前下敎擧行
정조 11년
禁府啓目粘江東縣在囚罪人右丁等依當初草記令刑曹押送于各其配所寧邊府在囚罪人處一段令刑曹稟處平壤府在囚罪人國城段有非臣府所敢擅便上裁何如啓旣未正法兺不喩如渠愚氓何累王府律名勛親屬在囚中女人及沒覺男丁竝卽放送其餘不可輕放之類令道臣更令後錄狀聞以待處分爲旀寧邊囚處一段如無干犯令道臣酌決否則狀聞稟處平壞囚國城段渠之至今生存可爲失刑福瑮之兇計渠父參聞挺身爲居停主人雖囚經斃渠未坐誅經先發配非所可論當施律名姑未決定嚴飭道伯依前嚴囚律名令道伯取考本道文案使之具意見狀聞後稟處爲良如敎又啓目粘閔心爀設賑時粥米報營與否査啓回啓云云粥米雖無所報漿則初不分給而敢以每口七合樣瞞報營門嚴問之下肆然欺誣更爲拿問處之何如判付啓依回啓施行爲良如敎
정조 11년
刑曹啓目平壤府所囚罪人金法連等五名令本道査實狀聞其中李臥達令道臣嚴勘後狀聞何如啓法達等五名段勿論橫罹與否作伴往來行止痛惡令道臣各別嚴刑仍卽放送爲旀李臥達段愚氓之愚氓也渠豈有知覺放送事分付爲良如敎又啓目粘全州府囚推罪人金必鑑更令道臣推覈論理啓聞後稟處何如啓近來逆案無大無所咸施解網之典期底革面之效卽瑮福之獄爲最至於此囚段罪目之如何罪名之如何固未詳知觀於逃躱一事奸肚莫掩爲道伯守宰者雖未必無中生有打草驚蛇而如必鑑之不幸現捉者豈必糢糊實狀漫漶跋語竝與外方之堤防而道伯亦決壞乎當初趙時偉之旣捉旋配已用陰陽手段則今於事關福瑮等妖誕之獄頗欠剛核之義此囚以其班名之故或有曾前面分而然是隱喩事極可訝原狀啓還下送措語改修正上送使當生者生不當生者無或撓改少知朝廷有堤防也義理也逆賊也事卿其嚴飭行會爲良如敎
정조 11년
丁未六月初五日卯時上御誠正閣左承旨與下直守令入侍時左承旨李時秀假注書趙台榮記事官李相璜金祖淳義州府尹沈煥之永川郡守具膺咸平縣監朴宗正光湯縣監姜忱熊川縣監閔光德鎭川縣監李景烈海南縣監申處文以次進伏訖上曰守令以次進前煥之進伏上詢職姓名仍敎曰後市今已革罷爾其下去務從省弊可也膺進伏上曰下去善爲也宗正進伏上曰下去善爲也忱進伏上曰爾有老親乎忱曰有母年今七十二矣上曰將去乎忱曰稍待日涼將去矣光德進伏上命奏七事訖上曰下去善爲也景烈進伏上曰爾是誰族乎景烈曰故水使李弘儒之姪矣上曰下去善爲世處文進伏上曰海南何以得爲乎處文曰得蒙天恩待罪是邑矣竝命宣諭訖先退上曰召對諸臣入侍事分付賤臣承命出與檢校直提學李秉模參贊官洪檍侍讀官魚用謙檢討官韓用龜同副承旨洪仁浩偕入進伏用謙等讀奏宋名臣錄張燾編訖上曰玉堂陳文義用謙曰張燾所云侍從不言臺諫不論此言誠好矣當其艱危之時直言陳懇亦可見讜直之論臣於是不覺欽歎殿下於此等處益勵聖心另飭群工焉上曰好矣用龜曰上番所陳誠好矣大聖人用人之道當以尙名節勵廉恥爲先夫然後朝著之間宜有鯁直之言惟殿下留意於此等處上曰下番所陳亦好矣閣臣參贊官亦陳文義秉模曰上下番旣陳文義更無仰奏矣檍曰玉堂諸臣已盡文義臣無所達矣命召對諸臣先退上曰祭報府持來賤臣承命出持入命退承史以次退出
정조 11년
行都承旨李秉模坐左承旨權坐直右承旨趙衍德坐左副承旨洪檍差祭右副承旨洪仁浩坐直同副承旨李師濂差祭注書二員未差假注書李冕膺仕趙台榮仕直事變假注書申溆仕
정조 11년
洪仁浩啓曰大司憲黃昇源呈辭執義未差掌令安鼎大閔彝顯持平李敬五宋煥箕俱在外監察茶時之意敢啓傳曰知道
정조 11년
傳于洪仁浩曰獻官進去承旨入侍
정조 11년
兵曹參知前望單子入之柳誼落點
정조 11년
傳于洪仁浩曰同副承旨入侍
정조 11년
兵曹參判前望單子入之尹承烈落點
정조 11년
傳于洪仁浩曰獻官進去承旨中許遞人令該曹口傳付軍職
정조 11년
承旨前望單子入之李秉模曺允大洪義榮落點
정조 11년
以右承旨洪義榮牌不進罷職傳旨傳于李秉模曰許遞前望單子入之
정조 11년
傳于洪仁浩曰新除授承旨牌招察任
정조 11년
兵曹口傳政事副司直李時秀洪文泳
정조 11년
有政吏批判書尹蓍東進參判朴祐源牌不進參議未差左承旨權進以李致中爲大司憲李集斗爲吏曹參議柳焵爲大司諫鄭益祚爲執義呂萬永爲司諫尹載命白仁煥爲掌令張至冕韓光植爲持平柳雲羽爲獻納李洪載鄭來百爲正言西淸君煋爲司饔提調洪樂淵爲奉常正閔彝顯爲軍資正洪大應爲童蒙敎官承文副正字單金㙆學錄二單玄杞金致正學諭單柳楨
정조 11년
兵批判書金履素參判金憙參議李奎緯病參知李師濂入直進右承旨趙衍德進副司直金文淳李在學具㢞金魯淳徐鼎修李亨元呂善亨副司正趙台榮
정조 11년
再政以李敦源爲宜寧縣監
정조 11년
洪仁浩啓曰御史李書九緘辭傳旨今方承授而執義鄭益祚持平韓光植在外大司憲李致中掌令尹載命朴仁煥持平張至冕牌不進推考傳旨及罷職傳旨纔已捧入矣大司憲李致中所當請牌而一員例不得擧行云何以爲之敢稟傳曰牌招
정조 11년
以大司諫柳焵獻納柳雲羽正言李洪載掌令尹載命白仁煥持平張至冕牌不進罷職傳旨傳于洪仁浩曰只推更爲牌招
정조 11년
傳于洪文泳曰右副承旨入侍
정조 11년
傳于洪檍曰坐直承旨入侍
정조 11년
臺諫前望單子入之大司憲尹承烈大司諫尹行元掌令李殷模獻納李普天持平李鼎德落點
정조 11년
權啓曰新除授掌令李殷模方在罷散中何以爲之敢稟傳曰敍用
정조 11년
兵曹參判前望單子入之金憙落點
정조 11년
傳于洪仁浩曰承旨房仍以左副承旨爲刑房
정조 11년
傳于洪仁浩曰中官崔鳳佐令該府處之
정조 11년
兵曹口傳政事平薪僉使單曺允大
정조 11년
洪仁浩以奎章閣言啓曰奉謨堂滲漏處及行閣內外簷間間滲漏處待晴修改事前已草記允下矣修改日字令日官推擇則今月初四日卯時來七月初二日卯時初三日辰時十一日卯時俱吉云以何日擧行乎敢稟傳曰待快晴更稟
정조 11년
洪檍以禮曹言啓曰因戶曹草記今番潦雨墻垣頹圮諸處令該曹今晦至來旬推擇各日以入待批下以爲從便始役之地可也事命下矣大報壇宗廟社稷永禧殿景慕宮啓聖祠東南關王廟宣武祠墻垣頹圮處修改吉日令日官推擇則自六月二十六日至二十九日國忌齋戒及正日七月初一日宗廟永寧殿秋享大祭受香日初五日初六日初七日初八日俱有拘忌自初九日至初十日國忌齋戒及正日初二日卯時初三日辰時初四日辰時俱吉云以何日擧行乎敢稟傳曰此三日中臨時更爲稟旨可也
정조 11년
洪仁浩以禮曹言啓曰孝昌墓雨漏處修改令該曹擇日草記事命下矣修改吉日令日官推擇則來七月初三日辰時爲吉云以此日時擧行之意知委何如傳曰允
정조 11년
李秉模以戶曹言啓曰時御所及慶熙宮今番潦雨有頉處修改吉日令日官推擇則來七月初二日卯時初三日辰時初四日辰時爲吉云以何日擧行乎敢稟傳曰此三日中臨時更爲稟旨可也
정조 11년
洪仁浩以兵曹言啓曰禁軍來秋冬等祿試射時沒技人別單中懸註以入之意敢啓傳曰知道
정조 11년
洪仁浩以都摠府言啓曰副摠管洪和輔以摠戎廳中軍本廳褒貶坐起事書仕出去之意敢啓傳曰知道
정조 11년
洪仁浩以司僕寺官員以一二提調意啓曰內局江心水載運時弊端自本寺商量善處事命下矣卜馬牽夫雖曰責立於貢人貢人役價本爲此等國役而設本役價四百石米外自壬辰因卜馬四十匹具牽夫逐日待令於內司之役四百兩錢加磨鍊上下矣丙申以後逐日待令之役則撤罷而加上下錢則不罷本寺之仍置不罷蓋爲無時別例之役則江心水載運之役其數雖似夥然以此役價錢加上下之數計之則足可相當而有餘在貢人別無爲弊之端依前置之何如傳曰逐日待令之規丙申以後雖曰撤罷而朔需物種之輸入各殿及宮房其他夏節載藍冬節運柴輸土輸沙俱有應當於內司之役則逐日之名雖無使用之式自如加之內局汲水之役又無限節卿等之無弊云云似未信然更加商議仍察眞箇無弊與否如有可以矯弊之端更爲草記可也
정조 11년
洪仁浩以禁衛營言啓曰本營字內昭義門北邊體城頹圮處改築所入石子今月初七日爲始蘆原近處浮出之意敢啓傳曰知道
정조 11년
洪仁浩以刑曹言啓曰因時囚別單罪人金致成決處事命下矣取考律文則大明律詐僞條云若詐爲六部衙門文書盜用印信者杖一百流三千里金致成依此律決杖一百後慶尙道盈德縣流三千里定配所卽爲押送之意敢啓傳曰知道
정조 11년
洪仁浩以刑曹言啓曰因平安監司李命植狀本曹回啓判付內法連等五名嚴刑放送李臥達愚氓之愚氓也渠豈有知覺放送事分付事判下矣法連等五名各別嚴刑放送事分付道臣而至於李臥達以劇賊漢敬親屬當初捉囚必有干犯則其在嚴隄防之道決不可遽然白放依前回啓亦令道臣嚴勘何如傳曰當初逮囚不過因其族黨本事元無所係此等處如是煩聒眞所謂妄度上意如渠蟣蝨之賤亦云堤防乎此草記勿施
정조 11년
洪仁啓以義禁府言啓曰時囚罪人李進膺金啓淳等草供判付內議處事命下矣李進膺還米每一石代以租六石九斗待秋徵捧以爲繡衣之革罷則雖不可以未成之事遽爲勘律新還停退之加捧富戶舊逋蕩減之移償吏還或不無委折而亦係朝令之違越還租四千二百餘石之以錢代捧已爲犯科且捧錢而不捧租則安有色落之可言而除出色落條或給色庫或補賑資雜費云者固難免取剩之目至於支應添補倉米百餘石出給事雖云依巡還例分給吏奴繡啓明以爲發賣而竝與錢還取剩俱著數爻則自明之言無足取信而未必盡爲脂膏之染雖或如繡啓所論若其翻弄國穀之罪難逭於現發之後至於吏逋之莫察飢口之或漏猶屬餘事以此照律金啓淳盃酒妨政嬖屬招權則不職之失已無可論還穀九千餘石之處錄磨勘自有當律而名以私賑實用國穀者爲租四百石富民勸分之穀元無所捧分排各人名下將以待秋徵納而倉儲租二百餘石先又取用初旣失典守之義末又欲斂民還充諸般所犯俱係不法以此照律何如傳曰允
정조 11년
洪仁浩以義禁府言啓曰時囚罪人朴師郯草供判付內卽其地方徒三年定配繡啓論列中當勘諸條仍卽考律草記待批下發配事命下矣朴師郯當初繡啓論列以營俵還納而賑穀則增數瞞報倉逋莫察而虛殼則廉價貿充訊杖未準尺度枷棍竝無刻誌爲言矣取考律文則大明律對制上書詐不以實條有曰報上不似實者杖八十徒二年錢糧互相覺察條有曰凡倉庫官吏庫子斗級若侵欺盜用借貸係官錢糧已出倉庫而失覺察者杖一百制書有違條有曰凡奉制書有所施行而違者杖一百朴師郯之當勘諸條考律以入之意敢啓傳曰此正諺所謂此罪彼罪俱未免杖八十者也均是徒配別無加減之律此草記置之年數中只以功議區別減等可也
정조 11년
洪仁浩以義禁府言啓曰時囚罪人金潤國草供判付內議處朴仁榮草供判付內爲先論理議處事命下矣金潤國厚蒙國恩猥忝守宰不思圖報之道惟事肥己之術飢口則徒爲虛張還穀則擅自翻弄厚斂山民盡歸私橐差任頉役皆捧賂錢頭會箕斂無所不爲而其中最無狀者富民勸分租一百五石巡還應分米一百四十石牟十五石直爲割出輸送本家縱恣滅法無所顧憚本道査啓旣甚明白則游辭納供欲爲掩諱之狀尤極痛駭以此照律朴仁榮火稅加徵雖云吏橐之搜出官摠旣高吏徵依舊則山民受害不問可知二人受刑雖云不由於火稅其所致斃在於旬日之間則濫刑之目亦所難免還穀則二千五百餘石之未捧初旣徑爲磨勘春後仍又催科者有違法例宜招民怨移貿穀剩錢三千五百四十兩比繡啓已減千數而許多防役公用雖盡如其言自服犯用者亦爲八百六十餘兩魚果本價七百餘石之出給雖諉以本郡前例亦難免那移還穀之罪以此照律何如傳曰允
정조 11년
洪仁浩以義禁府言啓曰時囚罪人李進膺金啓淳等議處草記允下矣李進膺本府議啓內還米每一石代以租六石九斗待秋徵捧以爲繡衣之革罷則雖不可以未成之事遽爲勘律新還停退之加捧富民舊逋蕩減之移償吏還或不無委折而亦係朝令之違越還租四千二百餘石之以錢代捧已爲犯科且捧錢而不捧租則安有色落之可言而除出色落條或給色庫或補賑資雜費云者固難免取剩之目至於支應添補倉米百餘石出給事雖云依巡還例分給吏奴繡啓明以爲發賣而竝與錢還取剩俱著數爻則自明之言無足取信而未必盡爲脂膏之染雖或如繡啓所論若其翻弄國穀之罪難逭於現發之後至於吏逋之莫察飢口之或漏猶屬餘事以此照律罪取考律文則大明律制書有違條有曰凡奉制書有所施行而違者杖一百那移出納條有曰凡各衙門收支錢糧等物若監臨主守不正收正支那移出納還充官用者準監守自盜論罪止杖一百流三千里錢糧互相覺察條有曰凡倉庫官吏庫子斗級若侵欺盜用借貸係官錢糧已出倉庫而失覺察者杖一百名例有曰二罪以上俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣李進膺從重論杖一百收贖告身盡行追奪全羅道益山郡流三千里定配金啓淳本府議啓內杯酒妨政嬖屬招權則不職之失已無可論還穀九千餘石之虛錄磨勘自有當律而名以私賑實用國穀者爲租四百石富民勸分之穀元無所捧分排各人名下將以待秋徵納而倉儲租二百餘石先又取用初旣失典守之義末又欲斂民還充諸般所犯俱係不法以此照律罪取考律文則大明律不應爲條有曰凡不應得爲而爲之事理重者杖八十大典通編倉庫條有曰虛錄守令徒三年定配又五年禁錮大明律那移出納條有曰凡各衙門收支錢糧等物若監臨主守不正收正支那移出納還充官用者準監守自盜論罪止杖一百流三千里名例有曰二罪以上俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣金啓淳從重論杖一百收贖告身盡行追奪全羅道任實縣流三千里定配而竝以議啓內辭意具罪目依例發遣府羅將押送于各其配所何如傳曰允如有功議各減一等
정조 11년
洪仁浩以義禁府言啓曰時囚罪人金潤國朴仁榮等議處草記允下矣金潤國本府議啓內厚蒙國恩猥忝守宰不思圖報之道惟事肥己之術飢口則徒爲虛張還穀則擅自翻弄厚斂山民盡歸私橐差任頉役皆捧賂錢頭會箕斂無所不爲而其中最無狀者富民勸分租一百五石巡還應分米一百四十石牟十五石直爲割出輸送本家縱恣蔑法無所顧憚本道査啓旣甚明白則游辭納供欲爲掩諱之狀尤極痛駭以此照律罪取考律文則大典通編備荒條有曰守令之稱以補賑箕斂權利虛張數爻者以報上不以實律論杖八十徒二年大明律因公擅科斂條有曰凡有司官吏科斂所屬財物入己者計贓以不枉法論官吏受財條有曰不枉法贓五十貫杖六十徒一年監守自盜倉庫錢糧條有曰凡監臨主守自盜倉庫錢糧等物倂賊論罪二十五貫杖一百流三千里名例有曰二罪以上俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣金潤國從重論杖一百收贖告身盡行追奪平安道咸從府流三千里定配朴仁榮本府議啓內火稅加徵雖云吏橐之搜出官摠旣高吏徵依舊則山民受害不問可知二人受刑雖云不由於火稅其所致斃在於旬日之間則濫刑之目亦所難免還穀則二千五百餘石之未捧初旣徑爲磨勘春後仍又催科者有違法例宜招民怨移貿穀剩錢三千五百四十兩比繡啓已減千數而許多防役公用雖盡如其言自服犯用者亦爲八百六十餘兩魚果本價七百餘石之出給雖諉本郡前例亦難免那移還穀之罪以此照律罪取考律文則大明律多收稅糧斛面條有曰凡各倉收受稅糧若多收者杖六十大典通編濫刑條有曰官吏濫刑杖一百徒三年大明律制書有違條有曰凡奉制書有所施行而違者杖一百因公擅科斂條有曰凡有司官吏科斂所屬財物入己者計贓以不枉法論官吏受財條有曰不枉法贓八十貫杖九十徒二年半那移出納條有曰凡各衙門收支錢糧等物若監臨主守不正收正支那移出納還充官用者準監守自盜論罪止杖一百流三千里名例有曰二罪以上俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣朴仁榮從重論杖一百收贖告身盡行追奪全羅道錦山郡流三千里定配而竝以議啓內辭意具罪目依例發遣府書吏羅將押送于各其配所何如傳曰允如有功議各減一等其中金潤國所犯二十五貫不但不分明渠供亦無指的以詐不以實律卽其地方徒配可也
정조 11년
洪仁造以義禁府言啓曰時囚罪人崔光璧草供判付內議處仍爲照律事命下矣崔光璧勅需元錢一千七百四十兩雖以盡數充納爲言時府使李萱爰辭以爲無一錢傳授而繡衣査閱時留庫錢亦只有三百十六兩則未遞前盡充之說自歸虛罔至於生殖錢一千兩以春間田稅未捧之代分授民間城餉米三百十七石亦以詳定米未捧代移置別庫以爲放下之地則雖云流來謬例自難免那移錢穀之罪以此照律罪取考律文則大明律那移出納條有曰凡各衙門收支錢糧等物若監臨主守不正收正支那移出納還充官用者準監守自盜論罪止杖一百流三千里大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣崔光璧杖一百收贖告身盡行追奪全羅道金溝縣流三千里定配而以議啓內辭意具罪目依例發遣府書吏押送配所何如傳曰允如有功議各減一等
정조 11년
洪仁浩以義禁府言啓曰時囚罪人金得老李厚老等草供判付內議處仍爲照律事命下矣金得老身爲將官不識師律軍兵去就不待標信徑先出去事極可駭以此照律罪取考律文則大明律軍政條有曰凡各處守禦官不守紀律者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣金得老杖八十收贖奪告身三等放送李厚老還上法意何等嚴重而本縣穀那移虛錄至於四百七十九石零兼任溫陽郡未捧反作亦爲九十二石零者俱係不法自有當律色庫輩許多逋欠之矇不覺察亦極可駭以此照律罪取考律文則大典通編倉庫條有曰虛錄反作守令徒三年定配又五年禁錮大明律那移出納條有曰凡各衙門收支錢糧等物若監臨主守不正收正支那移出納還充官用者準監守自盜論罪止杖一百流三千里錢糧互相覺察條有曰凡倉庫官吏庫子斗級若侵欺盜用借貸係官錢糧已出倉庫而失覺察者杖一百名例有曰二罪以上俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣李厚老從重論杖一百收贖告身盡行追奪全羅道臨陂縣流三千里定配而以議啓內辭意具罪目依例發遣府羅將押送配所何如傳曰允如有功議各減一等
정조 11년
洪仁浩以義禁府言啓曰時囚罪人朴師郯考律草記批旨內均是徒配別無加減之律此草記置之年數中只以功議區別減等事命下矣朴師郯依判付卽其地慶尙道安義縣徒三年定配而其十二代祖訔佐理功臣潘城府院君六寸親云功議各減一等杖八十收贖告身盡行追奪徒二年定配以判付內辭意具罪目依例發遣府羅將押送配所之意敢啓傳曰知道
정조 11년
洪仁浩以義禁府言啓曰崔光璧杖一百收贖告身盡行追奪全羅道金溝縣流三千里定配事照律草記批旨內如有功議各減一等事命下矣崔光璧五代祖山輝寧社功臣云功減一等杖一百收贖告身盡行追奪徒三年定配之意敢啓傳曰知道
정조 11년
洪仁浩以義禁府言啓曰金得老杖八十收贖奪告身三等李厚老杖一百收贖告身盡行追奪全羅道臨陂縣流三千里定配事照律草記批旨內如有功議各減一等事命下矣李厚老四代祖補寧國原從功臣綾原大君四寸親云功議各減一等杖九十收贖告身盡行追奪從二年半定配而金得老無功議云矣敢啓傳曰知道
정조 11년
禁府啓目新昌前縣監李厚老原情云云問目內辭緣泛稱遲晩所當請刑是白乎矣旣有捧草供以啓之命上裁何如判付啓議處仍爲照律爲良如敎又啓目三嘉前縣監金啓淳原情云云傳旨問目內辭緣泛稱遲晩所當請刑是白乎矣旣有捧草供以啓之命上裁何如判付啓議處爲良如敎又啓目機張前縣監金潤國原情云云問目內辭緣泛稱遲晩所當請刑是白乎矣旣有捧草供以啓之命上裁何如判付啓議處爲良如敎又啓目社稷署直長吳泰齊原情云云傳旨問目內辭緣泛稱遲晩所當請刑是白乎矣旣有捧草供以啓之命上裁何如判付啓付過放送爲良如敎又啓目安義前縣監朴師郯原情云云傳旨問目內辭緣泛稱遲晩所當請刑是自乎矣旣有捧草供以啓之命上裁何如判付啓囚供之侵斥繡啓有關紀綱纔因鄭宇淳爰辭已有加等勘律之擧是去乙飭墨未乾渠焉敢復踵此等口業觀此供招起頭下語無異問目向繡衣對詈之習萬萬駭痛兺不喩憒劣不事事已自辭陛時固已慮之人之云云渠當甘受尤焉敢如是噴薄自歸不有飭令不顧朝體之科乎宇淳之徒配猶以年迫七十資至亞卿爲寬恕之端而此囚段如渠末蔭干此罪科徒配猶屬末勘卽其地方徒三年定配爲有矣繡啓論列中當勘諸條仍卽考律草記待判下發配爲良如敎又啓目陜川前縣監朴仁榮原情云云傳旨問目內辭緣泛稱遲晩所當請刑是白乎矣旣有捧草供以啓之命上裁何如判付啓爲先論理議處爲良如敎又啓目豐川前府使崔光璧原情云云問目內辭緣泛稱遲晩所當請刑是白乎矣曾經侍從勿爲請刑載在大典通編且有捧草供以啓之命上裁何如判付啓議處仍爲照律爲良如敎又啓目禁衛營哨官金得老原情云云傳旨內辭緣泛稱遲晩所當請刑是白乎矣旣有捧草供以啓之命上裁何如判付啓議處仍爲照律爲良如敎又啓目梁山前郡守李進膺原情云云傳旨問目內辭緣泛稱遲晩所當請刑是白乎矣旣有捧草供以啓之命上裁何如判付啓議處爲良如敎
정조 11년
刑曹啓目粘安岳景致光伊時犯打之狀亦自難掩不可以傷處相左檢狀之違式有所參恕如前訊推期於得情覆三檢官段竝只從重推考何如判付啓近於殺獄鳴錚之案多從惟輕者非爲愍其情也蓋慮幽鬱之莫伸故耳中和鄭致景査案以實因詞證之不備纔令酌決矣今觀此獄案疑晦多端又非鄭哥獄案之比是如乎初檢實因以服毒懸錄而覆三檢則改以被打若以初檢爲是則元犯招自裁云云外初無諸招之涉於服毒者且彩奎以年老無告之人決無飮藥自斃之理是遣又若從覆三檢被打之說則初檢所無之傷痕始現於兩檢者已是可疑兺不喩脅下緊要之痕反漏於三檢肩胛輕歇之處執爲致命之傷覆三檢實因亦未可謂歸一且不試銀釵輕執實因則服毒一款終沒着落無論服毒與被打實因之混淆如此所謂詞證又不過黃哥景哥兩隻也黃哥則曰彩奎被打於致光景哥則曰伊夜初不見彩奎黃景兩邊之說本不足有無獨邦衡大張鴻燁兩人似爲公證而衡大則初不見致光之打彩奎鴻燁則只干傳賂一事而已閗鬨光景亦未目覩外此則無詞證又何從而憑信乎大抵致光之前後招辭直是死囚推諉之言別無假飾杜撰之端而屍親諸招則隨檢隨變欺詐橫生傷處則以左謂右死日則回晝作夜此已無一分人理是遣黃彩中招曰誤認地師毆打之說聞於景太英云而頭面時則與太雄對質此又何故是隱喩順受病人辦給葬需此爲致光犯手之眞贓而私和之囑旣出於屍親因此圖免容或無怪且以事理推之癃老垂死之人半夜從嫂之葬豈必臨壙乎屍親初檢招亦曰咳嗽兼發可知其病喘奄奄藉令彩奎之死由於致光之打祖墳偸葬禁斷毆打未可謂之情外況毆打之迹終未十分分明者乎以此實因以此詞證摸索斷定因成鐵案由前而有斑駁之嘆由後而有抑勒之嫌今雖更令究覈要不出今査諸招致光身乙參酌定配爲旀屍親鄭彩中擔亡兄之屍索讎人之賂情狀痛惡嚴刑一次懲礪放送爲旀檢官事段初檢之不覈傷處覆三檢之不試釵色大是顚錯之事兺除良外此元案之疎漏不一其端察之不明也故擇之不詳擇之不詳也故覈之不嚴覈之不嚴也故言之如說夢所謂檢狀論理專忽難愼之義其在懲他勵後之道事當如律重勘而近來檢官之傳示檢案跋辭如印一板誠一當禁之大端乙仍于前此兩檢同異輒皆屈法勿問以示各盡己見之路是如乎此獄雖不可勿論亦宜有裁量初檢官安岳前郡守金魯永覆檢官文化前縣令李英澤三檢官載寧郡守金基厚等一竝罷黜爲旀道狀條列難免忽略檢辭違錯亦無可否該道臣推考査官等從重推考爲良如敎
정조 11년
吏曹口傳政事以洪善養爲載寧郡守
정조 11년
三司合啓掌令白仁煥持平李鼎德校理魚用謙正言李洪載修撰金履鏞韓用龜副修撰洪樂貞啓曰請黜置罪人鄭致達妻亟令王府快正典刑以洩神人之憤請物故罪人德相亟施孥戮之典請逆賊尙喆依律處斷以下十字刀割答曰不允以下七字刀割
정조 11년
兩司合啓掌令白仁煥持平李鼎德正言李洪載啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情快施王章請正刑罪人福榮亟令王府快施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於快正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情快正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典答曰不允
정조 11년
府啓掌令白仁煥持平李鼎德啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島置罪人韓采亟令王府更加嚴鞫期於得情請醫官朴春源刊名內醫之案請別軍職田文顯亟命汰去新除授執義鄭益祚時在京畿仁川地持平韓光植時在原春道原州地請竝斯速乘馹上來事下諭答曰不允第九件事斯速停啓更勿煩請下諭事依啓
정조 11년
院啓正言李洪載啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴提防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章請島置罪人趙時偉亟令王府設鞫嚴問期於得情請島配罪人韓采更加嚴鞫期於得情快施當律新除授司諫呂萬永時在京畿廣州地正言鄭來百時在南陽地請竝斯速乘馹上來事下諭答曰不允下諭事依啓
정조 11년
前左承旨金文淳疏曰伏以光陰迅邁文孝世子祥事倐焉已過禮制雖限於歲月至冤愈纏於臣民伏想我殿下止慈之懷如新之慟觸境增疾易損天和區區憂慮曷有其極矧今君讎未復國賊未討如臣冥頑蟄在苫塊旣不能洩哀於陪祭之班又不得沬血於籲庭之時而殘喘猶存彝性未泯抱玆悲憤弸結衷腸獨自號霣靡所控訴迺於月前京兆銓官除旨聯翩繼以有銀臺新命召牌儼臨臣纔闋憂服荐叨恩榮感激惝怳嗚咽抑塞自不覺涕泣之被面念臣獲戾神天奄失所恃一縷未絶三霜已遵俯仰穹壤此何人斯今玆簪履記存之眷乃在軒陛積違之餘豈不欲竭蹶趨承少伸覲光之願而哀苦之踪世念都灰除命之下悲霣冞深其何忍結綬彯纓揚揚冒進有若平常無故者然哉抑臣本以庸陋之姿偏蒙造化之私前後歷揚罔非逾分而立朝二十年來未嘗有涓埃之效惟以筋力奔走爲一半分報答之計矣不幸草土餘喘疾病漸痼形殼僅存眞元潛鑠加以濕痰爲孼痿痺成祟有時發作跬步難動此蓋臣弱齡宿症積成根委纔經巨創轉益沈篤而然也臣旣乏分才之能莫效萬一之酬而今又病狀如此陳力就列實無其望將不免上孤隆恩下負宿心撫躬自悼生不如死至若私義之難冒有不敢煩陳略暴悲苦之懇仰瀆崇嚴之天伏乞天地父母俯賜矜察特命鐫遞臣職名以安私分仍治臣逋慢之罪以肅朝綱不勝幸甚臣無任屛營祈懇之至答曰省疏具悉卿其勿辭行公
정조 11년
丁未六月初六日卯時上御誠正閣同副承旨差祭承旨入侍時左承旨李時秀右承旨洪文泳左副承旨洪檍右副承旨呂善亨同副承旨洪仁浩假注書趙台榮記事官李相璜金祖淳以次進伏訖上曰院吏掖隷中公事與授果爲査得耶檍曰兩人互相推諉故終未査得矣上曰禁府議處草記催促持來賤臣承命出回奏曰草供或有未下者故不得議處云矣上曰日熱如此滯囚可閔隨公事先下者今日內議處事分付賤臣承命出傳命書榻敎曰提調入侍賤臣承命出與李在簡偕入進伏上曰眞瓜捧上時爲弊多端云是可悶矣在簡曰本院木盤見甚欠精以銅改造爲好矣上曰從便爲之可也上曰永祐園所經道路多數毁傷云盡爲修改則功役似當不少矣在簡曰聖敎誠然橋梁當自戶曹修築而欲以石材改築矣上曰若以石物修築則猝難求得矣在簡曰所在石材足可當之矣上曰漕船何不來泊耶在簡曰値此潦水未能上來云矣上曰臺諫有闕今幾窠乎仁浩曰只執義一窠矣命書榻敎曰憲府臺諫牌招御史發緘承授命書榻敎曰右副承旨許遞前望單子入之待下批牌招察任命書傳敎曰院中只有承旨一人事甚苟艱奉審亦不可無承宣左承旨右承旨許遞與未差之代前望單子入之待下批牌招先擧行後謝恩命書榻敎曰兵曹堂上前望單子入之待下批牌招命書傳敎曰兵曹番次受香前當推移參判以兼帶金吾赴坐云許遞前望單子入之待下批牌招先入直後謝思命書傳敎曰御史緘問有命憲府無行公臺諫云呈告及在外人員許遞諫院在外諸臺一體許遞政官牌招開政以在京無故人差出待下批牌招察任命書傳敎曰左副承旨馳詣受香所奉審摘奸以來命退諸臣以次退出
정조 11년
丁未六月初六日午時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰洪大應是洪檍之子乎仁浩曰然矣上曰備郞趙鎭宅入來耶仁浩曰姑無到院矣命書傳敎曰觀此松留狀本初四日之雨如是大注渰死爲四名漂戶爲卄戶而頹壓亦至於五十餘數之多本府以櫛比之地遭墊溺之患游食之徒措手無策言念及此寧不矜惻保釐重鎭推摩宜別渰死人元恤典外妻孥如有身役當年條特爲除減漂與壓戶亦依年前已例另施恤典以大米題給卽令廟堂區別行會仍令守臣招集民人另加慰諭斫給材木趁卽繕構期於無改舊觀畢奠接後形止狀聞雖曰風雨百里不同京中則再昨之雨未及一鋤本府所得過多此甚畿海接壤之邑果無均被之害乎昨聞畿狀今見海啓俱無形止之槪錄殊莫曉也亦令廟堂問于兩道監司草記上曰此傳敎出給吏判卽爲跋尾下送事分付賤臣承命出傳命退承史以次退出
정조 11년
丁未六月初六日未時上御重熙堂都承旨與禁衛大將入侍時行都承旨李秉模假注書李羲觀記事官李相璜金祖淳禁衛大將徐有大以次進伏訖上曰永祐園道路頹鑿處果何如有大曰臣祗承聖敎永祐園道路各處奉審則安樂峴西邊淸涼里大路爲今番雨水衝破間多全無形址路邊築筒又隨而潰決長爲百餘把而高廣深闊役處浩大當入萬餘名丁夫可以完築園所洞口橋廳板石動退安樂峴東邊大路或成川或缺落長爲二百餘把而此則高廣淺狹役處不甚大段當入千餘名役軍可以修築惶恐敢達矣上曰坊民使用非可論卿退與戶惠堂相議指一草記可也出擧條有大曰在前治道時安樂峴東邊則園所軍五十名中三四十名赴役而自楊州官給點心料亦出空石枺木等物以爲修治而今則當入千餘名恐難用前例至於安樂東邊則在前使田夫擔當修治而今則雖入萬名猶善爲然後可以完了臣奉審時民人輩齊訴以爲以渠輩私力萬無可爲之望云矣上曰畿邑陵幸道路例使田夫治之今番雖難專責田夫然田夫亦不可全然不當矣有大曰田夫亦豈可全然不當耶上曰道路若是衝破則看審時由何路往來耶有大曰安樂峴此邊則無路故以小路作行矣上曰此是東小門貞陵流下之水馬場內則能不泛濫耶有大曰馬場內亦不免浸及而樹木則不至傷損矣上曰舟楫至於此乎有大曰此則未及聞矣上曰築筒處戶判則欲石築矣有大曰此則似難但水筒則石築好矣上曰要之安樂此邊戶曹次知彼邊楊州次知以爲修築之地須與惠堂相議也有大曰謹當依下敎相議矣上曰雨意猶不止民間以爲如何有大曰農民輩以爲大雨後例得乾風而夬霽今則乾風尙不吹此爲可慮云矣上曰慶尙道所聞如何秉模曰以狀啓觀之禮安等處災傷甚矣而纔聞善山人上來者所傳蓋亦與京中一般云矣上曰禁衛營褒貶今日當行之乎有大曰將於今日行之矣命有大先退有大退出上曰再昨之雨京中則不多而開城府至於開落成災云極可異也年年此時以旱爲憂而今年則以雨成災誠極悶悶秉模曰開城拒京不遠而再昨之雨至於成災誠可異也命退承史以次退出
정조 11년
丁未六月初六日初更三點上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰臺諫緣何違牌耶仁浩曰大司憲李致中大司諫柳焵果有實病云矣命書傳敎曰臺廳之鎖閉近已久矣似此溽暑逐日詣臺無怪其圖避而守令署經推緘承授等霎時公故亦皆多般規免無病故無情勢者有召輒違無意進身寧有如許道理甚至今日擧措而慢忽極矣掌令尹載命大同察訪除授獻納柳雲羽黃山察訪除授持平張至冕平丘察訪除授皆令當日辭朝似此微事屢煩促敎承宣事亦極駭然左副承旨曺允大平薪僉使除授亦令當日辭朝時任察訪僉使遞付京職伴直承旨洪仁浩從重推考實病實故俱宜區別大司憲李致中大司諫柳焵許遞與外補之代前望單子入之待下批牌招夜深前推緘承授上曰大司憲以尹承烈出牌兵曹參判以金憙出牌卽爲肅謝事分付命退承史以次退出
정조 11년
行都承旨李秉模坐左承旨權坐右承旨趙衍德坐直左副承旨未差右副承旨未差同副承旨洪仁浩坐直注書二員未差假注書李冕膺仕趙台榮仕直事變假注書申溆仕
정조 11년
傳于權曰禮房承旨馳詣明陵奉審摘奸局內諸陵一體奉審以來
정조 11년
李秉模啓曰同副承旨李師濂今日不爲仕進卽爲牌招何如傳曰允
정조 11년
趙衍德啓曰來十一日朝參日次矣敢稟傳曰停
정조 11년
權啓曰來十一日輪對日次矣敢稟傳曰爲之
정조 11년
趙衍德啓曰禁衛營將官來言今日本營軍兵日次私習云矣敢啓傳曰待晴爲之
정조 11년
趙衍德啓曰御營廳將官來言今日本廳軍兵日次私習云矣敢啓傳曰待晴爲之
정조 11년
趙衍德啓曰事變假注書申溆身病猝重勢難察任今姑改差何如傳曰允
정조 11년
事變假注書望申溆改差代以申星模爲事變假注書
정조 11년
以中官金鳳佐拿處傳旨傳于李秉模曰置之
정조 11년
以慶尙假都事狀啓雨澤農形事傳于洪仁浩曰前月雨水始爲周洽終未免過多觀於諸道狀辭嶠南諸邑似若偏害今日風氣頗有放晴之望因此快收陰晴適宜嗣後禾農除非沙覆處庶幾食實而最可慮者麥事也藉令秋牟已滌場春牟已成熟在場多漂失已熟皆消瀜勢之所必然準數勘糴何異龜刮及今闊狹民且息慮嶺南諸邑麥還分數退捧仍令廟堂區別行會兩湖雖不若嶺南在朝家一視之政寧或一爲一靳一體分數退捧事亦令廟堂知悉擧行
정조 11년
傳于李秉模曰政官牌招開政
정조 11년
有政吏批判書尹蓍東進參判朴祐源牌不進參議李集斗式暇行都承旨李秉模進以李洪載爲副校理金文淳爲大司成尹應烈爲漢城判官折衝金光興今加嘉善加資事承傳以洪義榮爲楊州牧使
정조 11년
兵批判書金履素進參判金憙病參議李奎緯病參知柳誼入直進右承旨趙衍德進兵批啓曰忠州營將今當差出而擬望之人乏少未準朔禁軍將竝擬何如傳曰允以鶴林君焴鄭昌聖爲都摠管張爾良爲忠翊將崔永崇崔德樞爲景福將申暹爲忠州營將沈師尹爲僉知副護軍單安鼎大副司直單黃昇源李致中柳焵李師濂金光岳宋煥箕李敬五副司果單李龜雲
정조 11년
洪仁浩啓曰依下敎別監院吏更加嚴覈則別監告以原單出給之狀不啻的實院吏告以此單書給之說極爲孟浪互相推諉專事欺隱渠輩以幺麽吏隷終不直陳誠萬萬痛駭別監之不錄書吏姓名旣違渠輩近規書吏之不見原單云云亦無可據之證俱不足爲摘發之端嚴敎之下終不指一論啓此莫非臣昏庸之致萬萬惶恐而別監書吏本院平問之下實無究覈之道竝令攸司嚴査科治何如傳曰渠輩蟣蝨之賤如是推諉已萬萬痛駭此胡大事屢煩飭敎承宣事亦極未安當該承旨遞差掖隷院吏依此啓辭施行
정조 11년
洪仁浩以備邊司言啓曰松都接壤邑初四日雨水形止依下敎關問畿海兩道矣卽見京畿監司徐有防報備局辭緣則以爲長湍則初四日丑時始雨至寅時大霔邑底川邊田畓多有破筒覆沙之處而遠面形止姑未報來豐德則初四日丑時至申時連爲滂沱洞野川邊潰決覆沙無處不然云而長湍之報出於當日而更無漂失頹壓之報豐德之報出於初五而又無被災等語姑免松京所被之患可推而知而今方星火關問於附近使之從實報來云矣敢啓傳曰知道
정조 11년
洪仁浩以義禁府言啓曰李進膺杖一百收贖告身盡行追奪全羅道益山郡流三千里定配金啓淳杖一百收贖告身盡行追奪任實縣流三千里定配事照律草記批旨內如有功議各減一等事命下矣李進膺五代祖時白靖社功臣金啓淳曾祖始炡揚武原從功臣云竝功減一等各杖一百收贖告身盡行追奪徒三年定配之意敢啓傳曰知道
정조 11년
洪仁浩以義禁府言啓曰金潤國杖一百收贖告身盡行追奪平安道咸從府流三千里定配朴仁榮杖一百收贖告身盡行追奪全羅道錦山郡流三千里定配事照律草記批旨內如有功議各減一等金潤國以詐不以實律卽其地方徒配事命下矣朴仁榮四代祖長遠寧國原從功臣達城尉異姓五寸親云功議各減一等杖九十收贖告身盡行追奪徒二年半定配金潤國依批旨以詐不以實律杖一百收贖告身盡行追奪卽其地慶尙道機長縣徒三年定配之意敢啓傳曰知道
정조 11년
司憲府緘辭啓目慶尙道暗行御史李書九原情云云依傳敎發緘取招是白乎則所供如此上裁何如判付啓觀此緘辭儘有苖脈所謂駕船徵歌一款傳說段落自歸於李元謙繡衣之論列似非異事該府使李元謙卽令該府催促拿來以爲核實之地渠若隱諱當施欺謾之罪又或無實難免造言之律反坐二字可謂準備待其拿來以此發問目取招爲有矣當此農時曠官可閔本職改差今日政擇差下送事分付爲旀緘辭中本事外又以到門宴會事上元宴遊事尾陳元啓未論列之事此亦不可不究竟今日開坐問于柳鎭恒處捧草供以聞事分付該府爲旀所謂上元宴遊時道內守令之來住營下者不勝駭憤侵夜發行出宿轅門十里外爲言此亦元謙之擧條是隱喩該守令姓名令政院御史處問啓所謂到門宴會事無指證之守宰此則得聞於何邑守宰乎道路無根之傳似不能如是無難煩陳亦令政院一體問啓使査事無至延拕囚人得免䵝䵢事令御史知悉爲良如敎
정조 11년
再政吏批以李東植爲昌原府使
정조 11년
洪仁浩啓曰李書九緘辭判付內所謂上元宴遊時道內守令之來住營下者不勝駭憤侵夜發行出宿轅門十里外爲言此亦元謙之擧條是隱喩該守令姓名問啓所謂到門宴會事無指證之守宰此則得聞於何邑守宰乎道路無根之傳似不敢如是無難煩陳亦令政院一體問啓事命下矣問于御史李書九則以爲臣之當初得聞於道路之言者凡此三件上一疑旣聞於李元謙而其言如一則可知其的實下二款中上元宴遊時出宿轅門之該守令卽是鎭海縣監閔修益云而非臣親聞於修益傳說如此到門宴會時事擧條駭悖傳說喧播而別無守宰之可以指證者蓋此二款之竝不論啓政以流傳之說不敢據爾登聞故也日昨囚供竝與旣發之上一款而直欲隱諱則情狀誠可痛惋故緘問之下又不得不隨所聞牽連而書之以證上一款之決非虛言而至於此二款則無論其時光景委折之何如苟非恣意遊衍看作尋常則許多傳說豈有若是紛紜之理也哉今若一體按査則可得其眞贓矣然而始不能逐條嚴査終未免隨聞煩陳屢勤辭敎至有此問啓之命莫非臣昏謬顚錯之罪不勝惶悚俟譴之至云矣敢啓傳曰知道風傳猶不足爲罪的聞於守令則攙及啓語不甚爲怪繡衣體重有難顯示扶抑況該倅姑未就囚無更問之端御史使之退去可也
정조 11년
禁府啓目柳鎭恒更招云云究厥罪狀萬萬駭痛所當請刑是白乎矣旣有草供以聞之命上裁何如判付啓設置水閫名且統制則以駕海爲遊觀騎船爲宴集定執罪案曰以犯禁是誠不成說今所査究者特徵歌一款也爰辭中旣稱竝與吹打而勿爲云爾則本事雖謂之落空可也然造言者李元謙也立證者亦元謙也元謙對供之前自在未決折之科此段且置之到門宴會事段渠云病臥內舍兺除良所謂直赴人渠之從孫相亮卽其矣亡兄之孫也身被重縗參赴宴席固知常理之外況旀坐外軒呼新來者虞候李東憲也折納梅花枝聞是對舞之稱而敎使之爲亦東憲也誠如渠供罪在東憲不在此囚該虞候李東憲亦今該府拿問査處其代仍令該曹口傳差出待下批下送交代後拿來事分付爲旀上元宴游事段鎭海倅閔修益之出宿十里外因渠私慍而出宿之處又非尋常民家云此則瑣屑不必言也最是卿等發辭中上元夜妓唱出師表事另須辨別可以究竟渠之所使如鎭將所使間一番行査斷不可已該鎭將卽身故之柳春馪云問于營屬然後始得出場令該道行査狀聞後拿處査到間此囚保放爲良如敎
정조 11년
兵曹口傳政事李普漢爲統虞候
정조 11년
洪仁浩以義禁府言啓曰時囚罪人柳鎭恒草供判付內査到間保放事命下矣柳鎭恒卽爲保放之意敢啓傳曰知道
정조 11년
洪仁浩以義禁府言啓曰慶尙右道暗行御史李書九緘辭判付內昌遠府使李元謙卽令該府催促拿來事命下矣李元謙時在任所云卽爲發遣府書吏催促拿來何如傳曰允
정조 11년
洪仁浩以義禁府言啓曰時囚罪人柳鎭恒草供判付內統虞候李東憲令該府拿問査處事命下矣李東憲時在任所云依例發遣府書吏交代後拿來何如傳曰允
정조 11년
吏曹啓目粘忠淸道私賑人姜遇周等賞加一款竝姑置之何如判付啓李龍雲李光祜等段係是連次兺除良願納之數少必因激勸之不如湖南皆云士族旣授郞階依湖南例捧傳旨事令政院知悉爲良如敎